[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 8.7.2009

COM(2009) 286 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

Трети годишен доклад за 2008 г. относно предоставянето на помощ от Общността съгласно Регламент (ЕО) № 389/2006 на Съвета от 27 февруари 2006 г. за създаване на инструмент за финансова подкрепа с цел насърчаване на икономическото развитие на общността на кипърските турци

Въведение

Регламент (EО) № 389/2006 на Съвета за създаване на инструмент за финансова подкрепа с цел насърчаване на икономическото развитие на общността на кипърските турци[1] (наричан по-нататък „Регламентът за помощ“) бе приет на 27 февруари 2006 г. Въз основа на този регламент от бюджета на Общността за 2006 г. бяха отпуснати 259 млн. EUR.

Настоящият трети доклад обхваща периода от 1 януари до 31 декември 2008 г.

През 2008 г . бе поставено началото на разговори между двамата лидери на кипърските общности с посредничеството на ООН за всестранно уреждане на конфликта. До края на същата година бяха проведени 13 кръга от преговори.

Планиране на помощта

В рамките на бюджета за 2008 г. не бяха отпуснати допълнителни средства, за които да бъде необходимо планиране.

Механизми за изпълнение

Европейската комисия отговаря за управлението на помощта. Въвеждането на механизми за управление бе продиктувано от ad hoc характера на тази програма за помощи и на нейните бенефициери. Програмата се изпълнява в държава-членка на ЕС, но в район, който не е под ефективния контрол на правителството на тази държава-членка и където прилагането на достиженията на правото на ЕС е преустановено.

През 2006 г., като част от работната група по въпросите на общността на кипърските турци в рамките на ГД „Разширяване“, за изпълнението на програмата бе сформиран програмен екип, в чийто състав влизат длъжностни лица и договорно нает персонал от Комисията. Програмният екип бе разширен през отчетния период. Към декември 2008 г. екипът се състоеше от 38 души, включително 3 длъжностни лица от Комисията, 23 договорно наети лица и 12 лица местен персонал, осигурен от частен изпълнител (Deutsche Gesellschaft fur Technische Zusammenarbeit – GTZ) за административна и логистична поддръжка.

Програмният екип, работещ в Кипър съгласно условията на дългосрочна командировка, продължи да използва Офиса за подпомагане на програмата, създаден през септември 2006 г. и разположен в северната част на Никозия. Офисът за подпомагане на програмата осигурява място за срещи и семинари със заинтересованите представители на кипърските турци. Той също така дава възможност да се упражнява пряк надзор над изпълнителите. Поради нарастващия брой на персонала, през юни 2008 г. Офисът се премести в по-големи помещения. Логистиката на офиса продължи да бъде осигурявана от частен изпълнител (GTZ), чийто договор е в сила до юни 2012 г. Представителството на Комисията в Кипър също осигурява място за срещи и семинари.

2008 бе първата година, през която се почувства отражението на правилото за максимум тригодишен срок за договорно наетите лица в програмния екип, когато трябваше да бъдат заменени трима служители на персонала, напускащи екипа.

Изпълнение през отчетния период

Общи бележки

Комисията изпълнява програмата в уникален политически, правен и дипломатически контекст. Необходими са аd hoc споразумения, които да позволят на Комисията да изпълни програмата, като в същото време спазва принципите на добро финансово управление.

Обикновено при програмите за помощи, финансирани от ЕО, правната рамка, съгласно която се предоставя помощта и с която се регламентират въпроси като данъчно облагане и разрешения за работа и пребиваване, се определя със споразумение за финансиране с правителството на страната бенефициер. За тази програма не съществува такова споразумение. По тази причина Комисията трябва да разчита на собствените си разбирания за действащите в момента на място ред и условия. Те нямат правна сила и могат да се променят по време на срока на действие на дадения договор. Липсата на споразумение за финансиране означава, че като влиза в договорни отношения с изпълнители, Комисията поема потенциални отговорности, които обикновено не би поела. Изпълнителите могат да определят по-висока цена за своите услуги, за да се предпазят от тази несигурност.

Поради политическия контекст, изпълнението на нарежданията за възстановяване на суми, които трябва да бъдат възстановени от предприятия на кипърските турци (в случай на неспазване на условия на договор), може да е трудно. Комисията прие мерки за намаляване на този риск (напр. интензивен мониторинг и подкрепа, ревизирани условия на плащане).

Комисията разчита на подкрепата на общността на кипърските турци за устойчивия успех на програмата. Експерти от кипърските турци са включени в изготвянето на технически спецификации и технически задания. Такива експерти са включени и в комисиите за оценка на офертите. След възлагането на договорите бенефициерите от страна на кипърските турци имат активна роля в управителните комитети. Необходимо е да се направи повече, за да се гарантира устойчивост в дългосрочен план.

За всеки проект се определят представители от страна на кипърските турци. Кипърските турци усвояват процедурите на ЕО, и по-специално процедурите за конкурентно офериране и подбор. Що се отнася до схемите за безвъзмездна помощ, капацитетът за усвояване нарасна през 2008 г.

Някои от рисковете, посочени във втория годишен доклад за 2007 г., и по-специално начинът, по който целият политически контекст влияе на усвояването на помощта, се проявиха по време на този отчетен период.

През февруари и март 2008 г. правителството на Република Кипър заведе осем дела срещу Комисията пред Първоинстанционния съд, както и осем искания за временни мерки, с аргумента, че текстът на известията за обществени поръчки, използвани при изпълнението на програмата, би могъл да означава признаване на публичен орган, различен от правителството на Република Кипър, и поискаха анулирането на всички процедури въз основа на тези известия.

С решения, постановени на 8 и 11 април 2008 г. председателят на Първоинстанционния съд отхвърли исканията за временни мерки С цел да избегне бъдещо оспорване, Комисията реши да промени стандартния текст на обявите за обществени поръчки. През май 2008 г. правителството на Република Кипър изтегли заявленията за основните дела. Тези съдебни дела доведоха до двумесечно или тримесечно закъснение при сключването на договори за осемте проекта.

Имаше и други закъснения при приключването на вътрешните процедури и необходимите преговори за подписване на споразумение на стойност 9 млн. EUR с KfW за осигуряването на финансиране за МСП посредством непряко централизирано управление.

Що се отнася до собствеността, Комисията приветства по-бързото предоставяне на информация от правителството на Република Кипър през втората половина на 2008 г.

Напредък по целите

Основната цел на програмата за помощи е улесняване на обединението на Кипър чрез насърчаване на икономическото развитие на общността на кипърските турци, като се обръща особено внимание на икономическата интеграция на острова, на подобряването на контактите между двете общности и с ЕС и на подготовката за достиженията на правото на Общността.

Финансовата помощ по програмата е насочена към пет приоритетни цели. От отпуснатите общо 259 млн. EUR 240,15 млн. EUR бяха предназначени за оперативната част на програмата. Основните дейности и въпроси по време на отчетния период бяха следните:

Цел 1: Развитие и преструктуриране на инфраструктурата

По време на отчетния период дейностите бяха насочени към подготовката на идеен проект и тръжни документи за мащабните строителни работи и доставки, които трябва да бъдат финансирани по този приоритет. В случая на сектора на водите/отпадъчните води , консултантът по проектирането не направи необходимото. Програмният екип трябваше да положи значителни усилия, за да се възстанови нормалният ход на изпълнението на договорите.

В областта на водите/отпадъчните води до декември 2008 г. бяха стартирани три търга за строителни работи (включително повторното стартиране на търга за подмяна на азбестови тръби в северната част на Никозия[2]). След фазата на проектиране, очакваният бюджет за реализирането на проектите за води/отпадъчни води нарасна с над 20 млн. EUR основно поради сменения подход към съоръжението за обезсоляване на морската вода в Кюмкой/Сирианокхори. Първоначалното намерение бе да се извлича и обезсолява възсолената вода от водоносните пластове в Морфу. Подходът бе сменен с обезсоляване на морска вода, за да се предотврати по-нататъшното влошаване на състоянието на водоносните пластове. Промяната е свързана със значително увеличаване на разходите, което може да се отрази на финансирането на други планирани проекти.

Що се отнася до опазването на природата , бяха разработени проект на стратегия за обучение и програма за повишаване на информираността, както и първоначални предложения за управление на шестте района, които евентуално ще бъдат включени в Натура 2000. С цел повишаване на информираността бяха организирани две публични срещи — първата за широката общественост, а втората в един от шестте[3] потенциални района по Натура 2000. Кипърските турци предприеха допълнителни действия за защита на тези райони, с което броят на районите, обхванати от специални мерки за защита, достигна четири.

Продължи подготовката на проучвания и концептуални проекти за рехабилитация на бившите обекти за добив и преработка на руда в района Лефке/Лефка. Дейностите са насочени към формулирането на решения за рехабилитация на бившите миннодобивни райони и за свеждане до минимум на отражението върху околната среда и човешкото здраве. През 2008 г. бяха извършени обширни проучвания на място.

В сектора на твърдите отпадъци Комисията подписа договор за подготовка на проучвания, подробни проекти и тръжни документи за построяване и рехабилитация на няколко отпадъчни депа въз основа на одобрения план за управление на твърдите отпадъци. Основните дейности бяха насочени към подробни проучвания, определяне на местоположението на обектите и избор на технологии за планираните съоръжения. Също така, оценките на разходите в сектора на твърдите отпадъци през 2006 г. доказаха, че са занижени. С тази програма няма да бъде възможна рехабилитацията на всички съществуващи депа за отпадъци.

В енергийния сектор бяха отдадени на търг три дейности: електромерите, системите за калибриране и изпитване и програмата за измерване на реактивна енергия. Първоначалният търг бе неуспешен. Втори търг доведе до успешен резултат в края на годината. Икономиите, реализирани чрез провеждането на търг, ще позволят закупуването на още електромери през 2009 г. Сключен бе договор с екип за техническа помощ, който да подпомага Комисията при мониторинга на изпълнението на проекта, да оказва помощ на електроснабдителното дружество на кипърските турци за управлението на сектора и да въведе многотарифни системи. Бе подготвен търг за осигуряване на системата SCADA, която позволява мониторинг и контрол на електрическата мрежа в реално време, като тръжните спецификации гарантираха съвместимост със сега съществуващата система SCADA, внедрена в контролираните от правителството области. В сферата на възобновяемата енергия бе подготвен търг за пилотна соларна електроцентрала с капацитет за производство на енергия от 1 MW.

Търгът за основния проект в сферата на далекосъобщенията , предвиждащ осъвременяване и подмяна на съществуващата мрежа с модерна интернет-базирана опорна инфраструктура, все още не бе приключил към края на отчетния период. Договорена бе техническа помощ с цел да се помогне на бенефициера от страна на кипърските турци да управлява сектора съгласно стандартите на ЕС и най-добрите международни практики, както и да осъществи програма за всестранно обучение предвид осъвременяването на системата.

Организационният одит на Комитета за пътна безопасност бе завършен през юли 2008 г. Най-важният резултат бе изготвянето на редица варианти за преструктуриране на комитета с оглед на повишаване на способността му за справяне с предизвикателствата, свързани със сближаването със стандартите на ЕС в областта на пътната безопасност. Бяха стартирани няколко търга за обществени поръчки — за подобряване на системата за уведомяване за инциденти, за подобряване на проверката на превозните средства и изпитите за придобиване на шофьорска книжка, за подобряване на оперативното управление на трафика и за подобряване на основната пътна мрежа.

Цел 2: Насърчаване на социалното и икономическото развитие

С четиримесечно закъснение, дължащо се на съдебно производство срещу Комисията от страна на неуспял оферент, през юни 2006 г. бе сформиран екип за подпомагане на развитието на селските райони (RDST). Основната задача на RDST бе да помогне за изготвянето на план за развитие на селските райони с цел определяне на приоритетите за схема за безвъзмездна помощ на стойност 5 млн. EUR за подобряване на селскостопанската продукция. Бяха подписани 26 пилотни договора за безвъзмездни средства на стойност над 0,5 млн. EUR за подобряване на хигиената във фермите за овце и кози. В допълнение бе стартирана схема за безвъзмездна помощ на стойност 5 млн. EUR, насочена към подобряване на условията на живот в селските райони. RDST предостави всестранна помощ на потенциалните кандидати за безвъзмездна помощ. Сформирано бе специално звено за управление на програмата, което да помогне на Комисията при оценката на заявленията за схемата за безвъзмездна помощ, както и да помогне на избраните бенефициери при изпълнението на проектите. В секторите полски култури и животновъдство бяха сключени договори с екипи за техническа помощ с цел създаване на служби за консултации в областта на селското стопанство и подобряване на капацитета на ветеринарните служби.

През 2008 г. бяха отправени две покани за представяне на предложения за училища . На 13 училища бяха предоставени безвъзмездни средства в рамките на първата покана. Комисарят Фигел посети едно от тези училища през декември 2008 г. Като част от своя проект три училища посетиха училища в Унгария, Финландия и Германия. Предоставена бе техническа помощ за извършващата се реформа в сектора на основното и средното образование. Сътрудничеството с Европейската фондация за обучение продължи и доведе до стартирането през септември 2008 г. на платформа за развитие на образованието.

В подкрепа на мерките, свързани с обучението през целия живот, социалното включване и активния пазар на труда , бяха отправени две покани за представяне на предложения, вследствие на които бяха отпуснати 11 безвъзмездни помощи. Модернизирането на градската и местната инфраструктура се осъществява в съвместно управление с ПРООН (Програмата на ООН за развитие). Продължиха строителните работи за възстановяване на сградата Bedestan в оградения град Никозия. Приключиха проектите за завършване на местната инфраструктура в селата Kalevaç/Kalyvakia и Hisarköy/Kampyli. Добър напредък бе постигнат при подготовката на строителните работи за рехабилитацията на район Дездемона в рамките на оградения град Фамагуста.

Дейностите в рамките на „ Програмата за кредитиране на микро и малки предприятия “ бяха насочени към договарянето на споразумение за 9 млн. EUR с Kreditanstalt für Wiederaufbau (KfW) след положителна оценка от одита на способността на банката да изпълнява дейности при процедура за непряко централизирано управление. Дейностите за устойчиво икономическо развитие бяха насочени към подготовката, стартирането и оценката на схема за безвъзмездна помощ на стойност 800 000 EUR за подобряване на конкурентоспособността на МСП на кипърски турци. Приоритет на схемата бе предоставянето на помощ за МСП с оглед на подготовката им за изпълнение на достиженията на правото на Общността в случай на обединяване.

Проектът „ Подкрепа за развитието на частния сектор “ се изпълнява в рамките на съвместно управление с ПРООН. Стартирана бе схема за безвъзмездна помощ на стойност 600 000 EUR, която да подпомогне малките дружества на кипърските турци при разработването на платформи за електронна търговия, и бяха избрани 29 дружества, които да се възползват от тази помощ.

Цел 3: Насърчаване на помирението, мерките за изграждане на доверие и подкрепата за гражданското общество

1. Помирение, мерки за изграждане на доверие и подкрепа за гражданското общество : насочени предимно към укрепване на организациите на гражданското общество. Направена бе оценка на първата схема за безвъзмездна помощ „Гражданското общество на Кипър в действие I“ с бюджет 2 млн. EUR и бяха избрани 15 проекта. Стартирана бе втора схема за безвъзмездна помощ „Гражданското общество на Кипър в действие II“ с бюджет 2,5 млн. EUR, за която получените предложения все още се оценяваха през декември 2008 г. Екипът за подкрепа на гражданското общество (екип за техническа помощ) осигури насоки и подкрепа за кандидатите. Той проведе кампания за повишаване на информираността за ролята на гражданското общество и за значението на активното гражданство. Кампанията бе стартирана в присъствието на комисар Шпидла. По този проект ЕС предостави 1,5 млн. EUR на Комитета за безследно изчезналите лица.

2. Разминиране : Общо 20 от 26 минни полета, за които има споразумение, се очакваше да бъдат разминирани съгласно договор на стойност 4 млн. EUR. Още 5 млн. EUR са необходими за цялостното разминиране на буферната зона до края на 2010 г.

3. Проект за преподаване на история: Съветът на Европа забави подписването на договор за 1 млн. EUR за преподаване на история поради опасения, изразени от властите на Република Кипър. Впоследствие проектът бе отменен, защото остаря вследствие на развитията в този сектор.

4. Академия по политическо обучение : проектът, осъществен от Съвета на Европа, бе насочен към установяване на общо разбиране сред младите кипърски лидери по основни въпроси, касаещи бъдещето на острова в рамките на интегрирана Европа. Избраната група от млади ръководители от двете части на острова взе участие в два семинара.

Цел 4: Сближаване на общността на кипърските турци с Европейския съюз

Програмата за отпускане на стипендии продължи и през академичната 2008—2009 г. Бяха отпуснати 122 стипендии в сравнение с 30 стипендии през предходната година. Кипърски турци, получили стипендии, учат в Обединеното кралство, Нидерландия, Франция, Финландия, Белгия, Германия, Италия, Испания, Естония и Унгария. Третата покана бе отправена през септември за академичната 2009—2010 г. и първите информационни сесии, организирани през есента, показаха нарастващ интерес от страна на студентите, които са кипърски турци.

Първата покана за представяне на предложения в рамките на схемата за безвъзмездна помощ „ Насърчаване на младежкия обмен и други контакти между хората “ бе стартирана с бюджет от 1,5 млн. EUR. Целта е да се помогне на кипърските турци да разберат по-добре европейските ценности, опит и мултикултурни традиции. Бяха подбрани само седем предложения за проекти. Големият процент отхвърлени предложения за проекти показва трудността на отделните лица да разработят проекти, които съвпадат с общите цели на това действие.

Осигуряването на изпълнител за управлението на бъдещия информационен център в северната част на Никозия закъсня поради трудност с намирането на подходящи експерти за проекта.

Цел 5: Подготовка на общността на кипърските турци за въвеждане и прилагане на достиженията на правото на Общността

Тази цел се изпълнява главно посредством Инструмента за техническо подпомагане и обмен на информация (TAIEX) на Европейската комисия. През 2008 г. TAIEX организира 220 дейности, като работни срещи или семинари с 466 експерти от държавите-членки на ЕС. Помощта бе насочена основно към подготвянето на програмата за бъдещо прилагане на достиженията на правото на Общността (PFAA). Основната цел на PFAA е да осигури рамка за определяне и приоритизиране на специфичните области на достиженията на правото на Общността, в които ще бъде предоставена помощ за подготовка за обединяването. PFAA е насочена към 12 сектора на достиженията на правото на Общността.

Във връзка с опасенията на Специалната група за финансови действия (FATF) към Организацията за икономическо сътрудничество и развитие (ОИСР) относно уязвимостта към изпирането на пари и финансирането на тероризма в северната част на Кипър, TAIEX съдейства за международните стандарти и тяхното прилагане. В резултат на това през октомври 2008 г. FATF направи публично изявление, в което посочи, че равнището на уязвимост към изпирането на пари е било значително намалено. Комисията се съгласи да продължи да действа от името на FATF и да извършва мониторинг на последващите развития.

В сектора на околната среда бе осигурена помощ, за да се подготви картирането и определянето на шест специално защитени и чувствителни от екологична гледна точка района; изготвянето на стратегия за водите; изготвянето на опис за всички водни сондажи и кладенци.

По отношение на селскостопанската политика бе предприета продължителна работа за изготвянето на документ със стратегия за реформа, съдържащ задълбочен икономически анализ на сектора на селското стопанство, насочен към най-важните сфери (млечни продукти, житни растения, картофи и цитрусови плодове), както и конкретни предложения за промяна в политиката.

В рамките на проекта за изграждане на капацитет в сектора на околната среда , основните дейности са насочени към разработването на системи за мониторинг на качеството на въздуха и за гарантиране на качеството. Определено бе необходимото оборудване, подготвени бяха техническите спецификации и тръжната процедура бе стартирана.

Необходимостта от подобряване на статистическата информация също бе основен фокус за подкрепата.

За надзора на търговията с картофи през демаркационната линия, която се утрои през 2008 г. в сравнение с 2007 г. и достигна над 2 млн. EUR, бяха наети фитосанитарни експерти. За стартирането на търговията с риба и цитрусови плодове също помогнаха експерти.

Фонд за неразпределена техническа помощ и програмен резерв

Фондът не е използван по време на отчетния период.

Финансова помощ за покриване на административните разходи по член 4, параграф 3 от Регламента за помощ

Общо 18,85 млн. EUR (т.е. 7,2 % от цялата финансова подкрепа) бяха заделени за подпомагане на Комисията при изпълнението на програмата. Тази сума покрива разходите за персонал, участващ в изпълнението на програмата, и разходите, свързани с Офиса за подкрепа на програмата.

Финансово изпълнение (договори и плащания)

Сключване на договори

По време на отчетния период са подписани договори на обща стойност 37 млн. EUR. От тях около 31 млн. EUR са за договори в рамките на оперативната част на програмата, а около 0,5 млн. EUR са за спомагателни дейности по член 4, параграф 3 от Регламента за помощ.

До края на 2008 г. бяха подписани договори на приблизителна обща стойност 70 млн. EUR (27 %). От тази сума около 63 млн. EUR са договорени в рамките на оперативната част.

Плащания

По време на отчетния период Комисията отпусна сумата от около 13 млн. EUR.

До края на 2008 г. Комисията отпусна като част от програмата обща сума от около 26 млн. EUR (10 %).

Мониторинг

През отчетния период бяха проведени три срещи в рамките на Временния механизъм за преглед (ВМП). ВМП служи за форум за подробно обсъждане на изпълнението на програмата с бенефициерите.

Одит и контрол

През 2008 г. отдел „Способност за вътрешен одит“ към „ГД Разширяване“ извърши вътрешен одит. Основните препоръки бяха насочени към постигане на добро финансово управление при специфичните правни обстоятелства в северната част на Кипър.

Информация, публичност и популяризиране

През отчетния период бяха публикувани 33 съобщения до медиите по въпроси, свързани с програмата. Бяха организирани общо 23 публични събития. Програмният екип и представителството на ЕО използваха много възможности, за да подобрят популярността на програмата, включително като организираха посещение на европейски комисари в северната част на Кипър. Бяха проведени информационни кампании с участието на средствата за масова информация, най-вече за схемите за безвъзмездна помощ, като програмата за отпускане на стипендии. Сътрудничеството с представителството на ЕО в Кипър относно разпространението на съобщения за медиите, интервюта в медиите и други дейности също допринесоха за подобряването на популярността. Информираността за програмата сред кипърските турци се повиши значително през отчетния период.

Консултации с правителството на Република Кипър

Бяха проведени срещи с представители на правителството на Република Кипър, и по-специално когато високопоставени служители на Комисията посетиха острова. По време на отчетния период бяха проведени осем такива посещения. Освен това бяха проведени срещи на работно равнище с представители на отрасловите министерства, по-специално в областта на околната среда, енергетиката и далекосъобщенията, за да се вземат предвид аспектите на планиране за целия остров, когато е целесъобразно, в съответствие със съображение 8 от Регламента за помощ.

Що се отнася до правата на собственост, през 2008 г. бе налице значително ускоряване на работата по подготовката на проекти, изискващи проверка на собствеността. За тази цел Комисията потърси помощта на правителството на Република Кипър, което да потвърди имената на частните собственици. Получаването на имената на частните собственици е само първата стъпка. След това Комисията трябва да поиска и получи тяхното съгласие, преди да бъдат подписани договорите за строителни работи.

Заключения

По време на отчетния период дейностите бяха насочени към:

5. Изпълнение: подготовка и ревизиране на тръжни досиета, покани за представяне на предложения за схеми за безвъзмездна помощ, търгове и договори за строителни работи и услуги, както и надзор на изпълнението на подписаните договори.

6. Допълнително укрепване на програмния екип : за улесняване на договарянето и изпълнението на програмата бе нает допълнителен персонал от десет души.

Все още са налице някои от предизвикателствата, посочени в предишни доклади. В рамките на отчетния период, въпросите, отнасящи се до изпълнението на програмата за помощ, включваха:

7. Сътрудничество между общностите на кипърските турци и кипърските гърци — това е ключът към успеха на програмата. Подобреното сътрудничество през 2008 г. улесни изпълнението на програмата.

8. Малък капацитет за усвояване на средствата от страна на общността бенефициер : общността на кипърските турци е малка и не разполага с добра структура, за да получи толкова много ресурси за кратко време. Значително подобряване бе отчетено през 2008 г.

9. Съдебни дела, които сега са оттеглени : доведоха до двумесечно или тримесечно закъснение при изпълнението на някои проекти.

10. Закъснения във връзка със собствеността : времето, нужно за откриване на имената на собствениците, и необходимостта да се получи тяхното съгласие, трябва да бъдат вместени в краткия график за изпълнение. Проблемът става по-сериозен с наближаването на крайния срок за договаряне през 2009 г.

11. Недостиг на финансови средства : вследствие на подготовката на техническата документация и коригирането на проектите е налице значителен недостиг на финансови средства, което може да затрудни финансирането на един или повече от планираните проекти предвид наличните в момента средства.

[1] ОВ L 65, 7.3.2006 г., стр. 5.

[2] Първият договор за строителни работи бе подписан през февруари 2009 г.

[3] Допълнителни срещи за другите пет района бяха проведени през първата половина на 2009 г.